
Grozījumi Muzeju likumā
Izdarīt Muzeju likumā (Latvijas Republikas Saeimas un Ministru Kabineta Ziņotājs, 2006, 2. nr.; 2007, 23. nr.; 2009, 2. nr.; Latvijas Vēstnesis, 2009, 196. nr., 2017, 124. nr.; 2021, 63A. nr.) šādus grozījumus:
1. Papildināt 6. pantu ar 11. punktu šādā redakcijā:

"11) sniedz publiskā muzeja dibinātājam vai publiskajam muzejam atzinumus par attiecīgā muzeja darbības rezultātu muzeja pamatfunkciju jomā atbilstību muzeja darbības un attīstības stratēģijai un akreditācijas prasībām."
2. 7.pantā:

papildināt panta nosaukumu pēc vārda "pamatfunkcijas" ar vārdiem "darbības principi";

izteikt pirmo daļu šādā redakcijā:

"(1) Muzejs ir pastāvīga institūcija, kas kalpo sabiedrībai, pētot, kolekcionējot, saglabājot un eksponējot materiālo un nemateriālo mantojumu, un tā nolūks nav peļņas gūšana. Muzeji veicina dažādību un ilgtspējību, ir atvērti sabiedrībai, pieejami un iekļaujoši. Tie darbojas un komunicē ētiski, profesionāli un ar kopienu līdzdalību, piedāvājot daudzveidīgu izglītības, emocionālā pārdzīvojuma, pārdomu un zināšanu apmaiņas pieredzi.";

papildināt pantu ar ceturto daļu šādā redakcijā:

"(4) Muzeja pamatfunkciju īstenošana nevar tikt ierobežota ar politiskiem, ideoloģiskiem vai reliģiskiem motīviem. Ierobežojumus muzeja krājuma komplektēšanā var noteikt tikai ar likumu."
3. 8.pantā:

izteikt pirmās daļas pēdējo teikumu šādā redakcijā:

"Valsts muzeji atrodas tā ministra institucionālā pārraudzībā, kurš ir atbildīgs par attiecīgā muzeja darbības jomu."

papildināt otro daļu ar jaunu pēdējo teikumu šādā redakcijā:

"Pašvaldības muzeji atrodas tā dibinātāja institucionālā pārraudzībā."
4. 10. pantā:

papildināt pirmo daļu ar 9. punktu šādā redakcijā:

"9) iestāties muzeju nozares profesionālajās organizācijās, tai skaitā biedrībās un nodibinājumos un piedalīties to darbībā;"

papildināt pantu ar sesto daļu šādā redakcijā:

"(6) Ministru kabinets apstiprina valsts muzeju sniegto maksas pakalpojumu katalogu, pakalpojumu minimālo un maksimālo cenu intervālu un pakalpojumu izcenojumu noteikšanas metodiku. Valsts muzeja direktors atbilstoši Ministru kabinetā apstiprinātajam maksas pakalpojumu katalogam, pakalpojumu minimālajam un maksimālajam cenu intervālam un izcenojumu noteikšanas metodikai apstiprina muzeja publisko maksas pakalpojumu cenrādi."
5. Papildināt 11. panta otro daļu pēc vārdiem "direktorus un vadītājus" ar vārdiem "atklāta konkursa kārtībā".
6. Papildināt pārejas noteikumus ar 8. punktu šādā redakcijā:

"8. Ministru kabinets līdz 2025. gada 1. decembrim izdod šā likuma 10. panta sestajā daļā minētos Ministru kabineta noteikumus."

